Oudraadslede skuld glo miljoene aan Tshwane‑metroDie raadseiendom in Bondstraat, Sunnyside waar die huurgeld glo R657 952 agterstallig is. (Foto: Google Earth) Verskeie oud‑ANC‑raadslede en senior werknemers van die Tshwane‑metro betaal na bewering al vir jare nie huurgeld vir die munisipale huise wat hulle bewoon nie. Om alles te kroon dra die stad se huidige DA-administrasie reeds sedert 2015 daarvan kennis. Dis ook nie net huurgeld wat agterstallig is nie, in die meeste gevalle word glo ook nie vir water en sanitasie betaal nie. Die Metroraad – en indirek Tshwane se belastingbetalers – lewer dus hierdie dienste gratis aan mense wat groot salarisse verdien en nie kwalifiseer om in raadshuise te woon nie. Die ondersoekende nuustydskrif, Noseweek, berig in sy Julie-uitgawe dat bewyse verkry is van sowat R3 miljoen wat deur oudraadslede aan die metro geskuld word, maar dis waarskynlik net die oortjies van die seekoei. Bo-aan die lys is Gloria Seoketsa, ’n voormalige raadslid en tesourier van die ANC se Vroueliga in Tshwane. Sy woon reeds jare lank in ’n raadseiendom in Bondstraat, Sunnyside, en skuld Tshwane glo R657 952 aan huurgeld. Mofomme Prokureurs huur ’n munisipale huis in Belverderestraat, Arcadia. (Foto: Google Earth) In 2015 het ’n DA-raadslid, Elmarie Linde, uit die opposisiebanke bekendgemaak dat sy inligting het oor nege dienende ANC‑raadslede wat nie vir hulle munisipale huise betaal nie. Thembi Mmoko was een van die nie-betalers wat by name deur Linde genoem is. Mmoko was destyds die burgemeesterkomiteelid vir korporatiewe en gedeelde dienste en ook ’n voormalige uitvoerende lid van die ANC se Vroueliga. Blessing Manala, wat in 2015 Tshwane se woordvoerder was, het daarna blatant in die media ontken dat Mmoko agterstallig met haar huur was. Dokumente wys nou dat sy skynbaar R141 618 aan huurgeld skuld vir die munisipale huis wat sy in Keisiestraat, Erasmuskloof, bewoon. Linde het destyds haar inligting aan die kantoor van die ouditeur-generaal oorhandig, maar dit nie self in die raad opgevolg nadat die DA in 2016 aan bewind gekom het nie. Die OG se kantoor sê Linde se klagte is nie ondersoek nie, maar daar is wel deur middel van normale ouditprosesse daarop gereageer. Patricia Blaauw, Jacob Masango, Precious Marole en Febridge Lebea is na bewering van die ander voormalige ANC-raadslede en huidige senior amptenare in die Metro wat honderde duisende rande aan huurgeld vir munisipale huise en dienste skuld. Die huurhuis in Aytonstraat, Sunnyside. (Foto: Google Earth) Blaauw is ’n oudraadslid en tans ’n adjunkdirekteur in die kantoor van Tshwane se burgemeester, Stevens Mokgalapa. Die huurgeld vir haar huurhuis in Aytonstraat, Sunnyside, is R8 864 per maand en die agterstallige bedrag beloop glo R154 575. Jacob Masango, die voormalige burgemeesterskomiteelid vir openbare werke en infrastruktuurontwikkeling, skuld glo R257 893 aan huur en R96 318 vir munisipale dienste. ’n Groot uithangbord voor sy huis in Patryshondstraat, Garsfontein, dui aan dat dit die kantoor van ’n bestuursmaatskappy is. Febridge Lebea is ’n IT-spesialis en beklee die pos van uitvoerende direkteur in die Tshwane‑metro. Hy besit drie private eiendomme in die stad, maar woon gratis in ’n munisipale huis in Arcadiastraat, Hatfield. Die agterstallige huur beloop glo tans R379 491. Precious Marole woon sedert 2014 in De Kockstraat, Sunnyside, na hy uit sy huis in Nellmapius moes vlug toe ’n groep onwettige plakkers gedreig het om dit af te brand. Hy was destyds die wykraadslid in Nellmapius. Die Metro het Marole toe goedgunstiglik verblyf in ’n sogenaamde plek van veiligheid aangebied by die De Kockstraat‑huis waar hy steeds woon hoewel hy sedert 2016 nie meer ’n raadslid is nie. Aan die einde van Mei was die huurgeld vir sy huis R158 214 agterstallig en vir dienste het hy R22 000 geskuld. ŉ Ondersoek ter plaatse het getoon dat die ligte steeds brand en die watertoevoer nog werk by die De Kockstraat-eiendom. (Foto: Google Earth) Munisipale rekords toon dat die De Kockstraat‑eiendom se elektrisiteit sowel as die water en sanitasiedienste afgesny is, maar ŉ ondersoek ter plaatse het getoon dat die ligte steeds brand en die watertoevoer nog werk. Ook by Marole se huis in Nellmapius is alle munisipale dienste steeds beskikbaar hoewel die rekening volgens rekords R20 000 agterstallig is. Mofomme Prokureurs huur ’n munisipale huis in Belverderestraat, Arcadia, wat na bewering met die ANC-koukus gedeel word. Die huurkontrak is op Mofomme se naam en die uitstaande skuld is R487 456 vir huur en R453 664 vir dienste, in totaal dus net minder as ’n miljoen rand. ’n Groot uithangbord op die erf adverteer dat dit Mofomme se kantoor is, maar die telefoonnommers word nie meer beantwoord nie. Dis waarskynlik aangesien Mpho Mofomme in 2017 tot vyf jaar tronkstraf vir bedrog en dwarsboming van die gereg gevonnis is. Koerante het onlangs berig dat sowat 155 eiendomme wat aan die Tshwane‑metro behoort, moontlik verkoop gaan word. Die Metro het juis in Junie vanjaar ’n advertensie in dagblaaie geplaas waarin gevra is dat instansies en persone wat eiendom by Tshwane huur, hulle kontrakte na die raad se kantore moet neem om nagegaan te word. Intussen beweer bronne binne die munisipaliteit dat baie verhuringskontrakte verloor is toe in 2017 na die nuwe munisipale hoofkantoor, Tshwane House, getrek is. Die dokumente is by die vorige kantore agtergelaat en die eienaar van die gebou het glo later die informele sektor gekry om die lêers te verwyder en na ’n papierherwinningsaanleg te neem. Tshwane se burgemeester, Mokgalapa, het aan Noseweek gesê hy het reeds in Maart vanjaar ’n interne oudit oor die saak aangevra en hoop om die uitslag binnekort te ontvang. “Ons moet nou vir eens en altyd die probleem oplos en die nie-betalers moet vervolg word,” sê hy. Die volledige berig verskyn op Noseweek se webwerf.